ועדת העבודה, הרווחה והבריאות, כנסת 18, פרוטוקול מספר 636, 2012-02-06 12:00

חיים כץ: צהריים טובים.

חיים כץ: עדיין יום שני בשבוע, י"ג בשבט, 6 לפברואר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק שירותי הסעד (תיקון – שינוי הרכב ועדת ערר), התשע"א-2010, של חברת הכנסת מרינה סולודקין, שלמה מולה, רוברט טיבייב ואורית זוארץ.

מרינה סולודקין: וזהו.

חיים כץ: וזהו.

חיים כץ: האם לא מצאת עוד חברים שיצטרפו?

מרינה סולודקין: יש לנו מספיק חוקים משותפים איתך.

חיים כץ: כן, בסדר.

חיים כץ: אם אני אקרא לשלמה מולה להסביר את החוק, האם הוא ידע מה להסביר?

מרינה סולודקין: בטוח.

חיים כץ: בטוח שלא.

מרינה סולודקין: לא, לא.

מרינה סולודקין: זה סיעת עולים של קדימה, ואלו אותן הבעיות.

חיים כץ: הבנתי.

חיים כץ: אם כך, בואי תסבירי על מה מדובר.

מרינה סולודקין: אני רוצה לומר לכם שרוצים ועדת ערר, ועדה בלתי תלויה.

מרינה סולודקין: את הצעת החוק הזו אני ירשתי אחרי גדעון סער שעכשיו הוא שר.

מרינה סולודקין: הצעת החוק עברה בקדנציה הקודמת בקריאה ראשונה.

מרינה סולודקין: לצערי הרב, גדעון היה בודד, האחד והיחיד בהצעת החוק הזה.

חיים כץ: גדעון סער הוא בחור טוב, אבל מה את מבקשת בהצעת החוק?

מרינה סולודקין: אני מבקשת בהצעת החוק שתהיה ועדה בלתי תלויה, ובראשה יהיה אדם שיכול להיות שופט בבית משפט השלום.

מרינה סולודקין: החברים האחרים הם גם בלתי תלויים, לא בזמן הזה שהם משרתים ברשות מקומית או במשרדי המדינה.

מרינה סולודקין: זה חשוב מאוד כי העניין כואב מאוד.

מרינה סולודקין: יש הרבה תלונות של הציבור על שירותי הרווחה.

מרינה סולודקין: אני חושבת שהצורה הזו של ועדת ערר בחוק היא המקום הנכון לבצע את המדיניות הנכונה.

מרינה סולודקין: אני עוד פעם אומרת שאנחנו - סיעת עולים מקדימה - תומכים בהצעת החוק הזו מכיוון שמתקבלות מאות תלונות.

מרינה סולודקין: בשנתיים וחצי קיבלתי 250 תלונות ממשפחות.

חיים כץ: האם למשרד הרווחה יש משהו להגיד?

חיים כץ: אתם מסכימים, אתם מסכימים.

חיים כץ: אנחנו נעבור להקראה.

אייל לב ארי: "הצעת חוק שירותי הסעד (שינוי הרכב ועדת ערר), התשע"ב–2012 תיקון סעיף 2. 1.

אייל לב ארי: בחוק שירותי הסעד, התשי"ח-1958 (להלן – החוק העיקרי), בסעיף 2 – (1) בסעיף קטן (ה) במקום האמור בו יבוא "בוועדת ערר יהיו שלושה חברים שימנה שר הרווחה והשירותים החברתיים, ואלה הם: (1) משפטן הכשיר להתמנות לשופט בית-משפט שלום שימונה בהתייעצות עם שר המשפטים והוא יהיה יושב-ראש הוועדה; (2) נציג ציבור שאינו עובד המדינה ואינו עובד רשות מקומית; (3) מי שעבד כעובד סוציאלי בשירות המדינה או ברשות מקומית שבע שנים לפחות, או מי שהיה עובד סוציאלי לפי חוק שירותי הסעד, ובלבד שאינו ממלא עוד תפקיד כאמור.

אייל לב ארי: (2) אחרי סעיף קטן (ה) יבוא: "(ה1) הוראות לפי חוק בתי דין מינהליים, התשנ"ב-1992 (להלן – חוק בתי דין מינהליים), למעט סעיפים 11, 12, 25 ו-45 לחוק האמור, יחולו בשינויים המחויבים ובשינויים לפי חוק זה, על ערר ועל ועדת ערר."; (3) בסעיף קטן (ו), במקום "בהתייעצות עם" יבוא "בהתייעצות עם שר המשפטים ועם"; (4) אחרי סעיף קטן (ח) יבוא: "(ט) – (1) החלטה סופית של ועדת ערר ניתנת לערעור בפני בית משפט לעניינים מינהליים; (2) החלטה אחרת של ועדת ערר ניתנת לערעור בפני בית משפט לעניינים מינהליים אם ניתנה לכך רשות מאת שופט של בית משפט לעניינים מינהליים; לעניין זה "החלטה אחרת" – החלטה...", וכאן אנחנו מוסיפים: לעניין עיכוב ביצוע, "...

אייל לב ארי: לפי סעיף 33 לחוק בתי דין מינהליים, וכן החלטה בעניין סמכות עניינית.

אייל לב ארי: ".

אייל לב ארי: תיקון חוק בתי דין מינהליים 2.

אייל לב ארי: בחוק בתי דין מינהליים, התשנ"ב-1992, בתוספת אחר פרט 24 יבוא: "25 ועדות ערר לפי סעיף 2(ד) לחוק שירותי הסעד, התשי"ח-1958.

אייל לב ארי: ".

אייל לב ארי: תיקון חוק בתי משפט לעניינים מינהליים 3.

אייל לב ארי: בחוק בתי משפט לעניינים מינהליים, התש"ס-2000, בתוספת השנייה, אחרי פרט 21 יבוא: "22 ערעור לפי סעיף 2(ט) לחוק שירותי הסעד, התשי"ח-1958.

אייל לב ארי: ".

אייל לב ארי: תחולה והוראת מעבר 4.

אייל לב ארי: חוק זה יחול על עררים שיוגשו מיום תחילתו ואילך, ועל ועדות ערר שימונו מיום תחילתו של החוק ואילך.

אייל לב ארי: ואולם, בתום שלוש שנים מיום תחילתו של חוק זה לא יכהנו אלא ועדות ערר שמונו לפי סעיף 2 לחוק העיקרי, כנוסחו בחוק זה.

אייל לב ארי: "

חיים כץ: אוקיי, תודה רבה.

חיים כץ: מי בעד ירים את ידו?

חיים כץ: תודה רבה.

חיים כץ: בעד – פה אחד

חיים כץ: כל חברי הכנסת שנמצאים פה.

חיים כץ: מרינה הצביעה במקום רחל אדטו, ורוברט הצביע במקום אריה ביבי.

חיים כץ: הוועדה אישרה את הצעת החוק כהכנה לקריאה ראשונה.

חיים כץ: אני מקווה שהמליאה תאשר אותה בקריאה הראשונה, ואז היא תרד כהכנה לקריאה שנייה ושלישית.

מרינה סולודקין: תודה רבה ליושב ראש ולוועדה.

רוברט טיבייב: חיים, באמת תודה.

חיים כץ: תודה רבה, הישיבה נעולה.